***TUNESKIPET BARNEHAGE***

***2022-2026***

***VIRKSOMHETSPLAN***







**INNHOLDSFORTEGNELSE**

\* Innholdsfortegnelse S.2

\* Hva er en virksomhetsplan? S.3

\* Barnehagens samfunnsmandat S.4

\* Barnehagens visjon…… S.4

\* Barnehagens forskerspørsmål S.5

\* Barns medvirkning S. 5

\* Praksisfortelling S. 6

\* Prosjektarbeid S. 6

\* Pedagogsik dokumentasjon S. 7

\* Språk I barnehagen “mye mer enn bare prat” S.8-10

\* Tilknytning og trygghetssirkelen S. 10

\* Helsefremmende barnehage S. 11

\* Lek og Barnehagens verdigrunnlag S. 11

\* FN`s konvensjon om barns rettigheter og lek S. 12

\* Danning gjennom omsorg, lek og læring S. 12

\* Vennskap og fellesskap S. 13

\* Fagområder S. 13

\* Fagområder på Frøy S. 14

\* Fagområder på Balder S.15

\* Fagområder på Odin S. 16-17

\* Overganger S. 17-18

\* Progresjonsbegrepet S. 18

\* Digitale verktøy S. 19

\* Samarbeid med barnas hjem S. 19-20





**Hva er en virksomhetsplan?**

Barnehagen er en pedagogisk virksomhet som skal planlegges, dokumenteres og vurderes. Hver barnehage står fritt til å velge metoder. Likevel er det en del lover og rammer som må følges. Sammenhengen mellom disse er som følger:

Barnehageloven/ rammeplanen:

Barnehageloven gjelder for alle barnehager i Norge og rammeplanen for barnehager er en forskrift til denne loven. Dette er nasjonale styringsverktøy som vi er pålagt å følge.

Virksomhetsplan for Tuneskipet barnehage:

Vi har en virksomhetsplan for Tuneskipet barnehage (dette dokumentet). Den vil gjelde for 4 år om gangen og vil beskrive vårt pedagogiske grunnsyn. Det er i denne planen vårt faglige ståsted vil fremkomme. Den bygger på vårt menneskesyn, holdninger og verdier som igjen har blitt forankret via faglige diskusjoner og refleksjoner.

Årsplan/ kalender for Tuneskipet barnehage:

Vår årsplan er litt mer konkret og viser metoder og aktiviteter gjennom barnehageåret og er en felles plan for Frøy, Balder og Odin. Den er praktisk/ metodisk og informativ. Den bygger på vår virksomhetsplan og gir en oversikt over aktiviteter. Planen gjelder for 1 år om gangen.



**Barnehagens samfunnsmandat.**

Formålsparagrafen til barnehagen forteller oss følgende:

”Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling.

Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som forankret i menneskerettighetene”.

I rammeplanen for barnehager blir det vektlagt at barnehagens innhold skal bygge på begrepene omsorg, lek, læring, danning samt vennskap og fellesskap. I tillegg er sosial og språklig kompetanse samt sju fagområder viktige deler av barnehagens læringsmiljø.

**Barnehagens visjon……**

”Vi er på vei”………. er vår visjon. Både logoen vår, Tuneskipet med gudene Balder, Odin og Frøy om bord, og denne visjonen sier noe om at vi stadig er i bevegelse. Vi ønsker nettopp å være på vei, på vei til et sted som vi ikke helt vet hvor ender. Når man staker ut en vei eller starter et prosjekt vet man ikke alltid hvor man ender, for veien blir ofte til mens en går. I vårt tilfelle så seiler vi avgårde hvor skuta og mannskapet er på plass. Samspillet, relasjoner og ikke minst ”forskertrangen, nysgjerrigheten og undringen hos barn og voksne utvikles og påvirker hverandre kontinuerlig, og vi er dermed stadig i bevegelse. Vi ønsker ikke å lande, men stadig være i utvikling og endring. Vi skal selvfølgelig gå i land, stoppe opp og reflektere, undre og forske, for deretter å fortsette ferden mot nye høyder. Personalets og barnas refleksjoner og pedagogiske dokumentasjoner i etterkant av en ferd (praksisfortelling) vil alltid være med på å stake ut en ny retning, før vinden på nytt vil snu….. og vi fortsetter ”**på vår vei..”** til et nytt og ukjent land.

For å klare oss på ”denne veien” trenger vi noen hjelpemidler og metoder, altså noen arbeidsredskaper. Våre viktigste arbeidsredskaper for å nå barnehagelovens og rammeplanens krav og forventninger er arbeidet vårt med **barns medvirkning, danning gjennom lek og omsorg, praksisfortellinger, prosjektarbeid og pedagogisk dokumentasjon.**



**Forskerspørsmål**

I barnehagen har vi et forskerspørsmål som vi har jobbet med i flere år. Dette forskerspørsmålet har medført en del refleksjoner, endringer av etablert praksis, samt endring av ytre rammer. Vi kommer også til å jobbe med dette forskerspørsmålet i vår neste 4 års- periode. Forskerspørsmålet lyder som følger:

**”Hvordan lytter vi til det barn tenker og gjør, og hva gjør vi med det barna forteller oss?”**

Med dette forskerspørsmålet til grunn skal vi som tidligere nevnt arbeide med barns medvirkning, praksisfortellinger, prosjektarbeid og pedagogisk dokumentasjon for derigjennom utvikle danningsbegrepet.

**Barns medvirkning.**

Barn skal I stor grad ha rett til å gi uttrykk for sitt syn på barnehagens daglige virksomhet. Barna skal jevnlig få mulighet til aktiv deltagelse I planlegging og vurdering av barnehagens virksomhet. Barnets synspunkter skal tillegges vekt I samsvar med dets alder og modning. Å ta barns medvirkning på alvor forutsetter god kommunikasjon mellom barna og personalet, og mellom personalet og foreldrene. Den pedagogiske virksomheten skal organiseres og planlegges slik at det skal gis tid og rom for barns medvirkning. Dette innebærer at barna skal få være med å velge noe rundt metodevalget. Det som er viktig i denne sammenheng er at barna møter voksne som er tydelige og ansvarsfulle og som tar hensyn til hele barnegruppa.

For å klare og fange opp barnas interesser, og for at barna skal få være med å medvirke, har personalet jobbet grundig i forhold til verdier, holdninger og syn på barn og barns læring. Våre avdelingsmøter, ledermøter, personalmøter og planleggingsdager blir brukt til refleksjoner og diskusjoner rundt dette med bl.a. barns medvirkning.



For å fange opp og få med seg viktige momenter skriver hele personalgruppa ned praksisfortellinger som er gjenstand for refleksjoner, videre arbeid og utvikling av prosjekter.

Når det gjelder barns medvirkning så er vi bevisst på skillet mellom medvirkning og medbestemmelse. Medvirkning handler ikke om at vi skal få ”flytende og vage grenser”, men at barna skal ha en reell medvirkning på sin egen barndom som igjen er i tråd med danningsbegrepet.

**Praksisfortelling**

Hele personalgruppen har ansvar for å skrive ned episoder som skal være gjenstand for refleksjon, veiledning og drøfting. Dette gjøres ukentlig på våre refleksjonsmøter/ avdelingsmøter, og i andre møter. Vi tar utgangspunkt i våre handlinger og skal finne teoretiske og praksisbaserte begrunnelser. På denne måten får vi i personalet et ”dybdedykk” i vår egen bevissthet så vel i forhold til holdninger, verdier og vårt faglige ståsted. Dette kan være en fortelling som handler om personalet selv i møte med et barn/ gruppe eller om en kollegas samspill, håndtering av en atferd eller et utspill/ utsagn fra et barn. Vi skal hele tiden ha fokus på vårt forskerspørsmål som skal bringe oss videre. På våre møter stopper vi opp før vi på nytt går om bord og seiler videre……..

***Prosjektarbeid***

Vi ønsker at prosjektarbeid med barn i barnehagen skal ivareta kravet om barns medvirkning. Vi som pedagoger må opptre i spenningsfeltet mellom å være i den oppdragende og i den medforskende rollen. For det er nettopp forskning som er nøkkelordet i prosjektarbeid. Det handler ikke primært om å finne prosjekter, men å fange det barn er eller blir opptatt av for så å bygge videre på barns ideer, spørsmål og hypoteser. Vi skal forske og undre oss sammen med barna og videreutvikle et prosjekt. Vi skal ikke primært være kunnskapsformidlere, men bidra til å skape en undring og nysgjerrighet og tilegne oss læring ved å forske sammen. Dette innebærer at vi må planlegge veier mot det ukjente…., og vi må lage en plan uten å bestemme alt. Som pedagoger må vi tørre at den” improviserte



solo” får råde i mye større grad. Den improviserte solo har ikke tradisjon for å ha like høy status som det nedskrevne verk. En improvisert solo vil beskrive hva som skjedde der og da i ettertid, en nedskreven komposisjon foreskriver hva som skal skje. Praksisfortellinger, refleksjoner og pedagogisk dokumentasjon både fra det improviserte og det planlagte vil begge gi nyttig informasjon til videre arbeid. Dette kan gjøres via en logg som kan være et redskap for å bevisstgjøre seg veien en går sammen med barn……

Et prosjekt kan vare alt fra en dag til 3 mnd. eller lengre.

***Pedagogisk dokumentasjon i etterkant kontra planlegging i forkant.***

Vi ønsker ikke å”fastspikre” innholdet fra mnd. til mnd. Istedenfor å ha helt fastlagte planer som vi gir ut til dere i forkant av en mnd., så kommer vi til å fortsette med å gi ut en pedagogisk dokumentasjon etter endt prosjekt/ periode. For at vi skal kunne forske, undre og ta barns medvirkning på alvor, så ser vi det som mer riktig å dokumentere veien i etterkant. Som tidligere nevnt så vet vi ikke alltid hvor vi ender…. Dette innebærer ikke at arbeidet i barnehagen blir tilfeldig, men at vi er mye mer bevisst betydningen av barns medvirkning og læring via prosjektarbeid. I den pedagogiske dokumentasjonen kommer vi til å dokumentere prosessen, hva barna har vært opptatt av og hvilke spørsmål og undringer som har funnet sted. Barnas spørsmål skal stå i fokus.

I tillegg til det nedskrevne kommer vi også til å samle inn tegninger, bilder osv.

På vår hjemmeside blir det jevnlig lagt ut en pedagogisk dokumentasjon fra hver avdeling. I tillegg til dette vil det også på hver avdeling bli hengt opp bilder og stikkord fra de ulike prosjekter. Dette kan både være bilder som viser en dekorasjon, mens månedsrapporten skal bære preg av en pedagogisk dokumentasjon. Her vil det da fremkomme opplevelser sammen med barna, eller observasjoner av hva barna er opptatt av. Hva vi har lært som kan danne utgangspunkt for et videre arbeid. Vi legger også ut bilder ukentlig på vår Facebookside, som er en lukket gruppe for foreldre og ansatte.



**Språk I barnehagen “mye mer enn bare prat”.**

Språkstimulering er en av barnehagens kjerneoppgaver, og barna skal møte og være en del av et rikt og variert språkmiljø. Språklig kompetanse er avgjørende for å kunne kommunisere med andre, delta i lek og ha medinnflytelse i hverdagen. Barna lærer best når de deltar aktivt og får bruke språket sammen med andre. Barnehagen skal gi alle barna varierte og positive erfaringer med å bruke språket som kommunikasjonsmiddel, redskap for tankene og utrykk for egner tanker, meninger og følelser.

I barnehagens arbeid med språkmiljø og språkstimulering har vi fokus på:

\* Språkstimulerende samtaler

\* Språkstimulerende fortellinger

\* Å sette ord på aktiviteter og opplevelser

\* Språk i barnas lek

\* Bøker og lesing

\* Ord og begreper

**Språkstimulerende samtaler og fortellinger**

Når vi jobber med samtaler og fortellinger vil vi her ha stort fokus på invitasjon til samtaler. Vi skal tilrettelegge for gode samtaler både ved tilstedeværelse og god organisasjon og innredning. Vi kommer til å gi barna ulike fellesopplevelser som kan være et godt utgangspunkt for samtalen. Vi kommer til å ha fokus på dialogiske samtaler og voksne som stillasebygger. Vi skal være gode språkmodeller ved å være lyttende, engasjerte samt bruke et” rikt” språk i samtale med barn og voksne.



Vi kommer til å ha fortellerstunder både planlagte og i her og nå situasjoner. Barna elsker å høre på historier fortalt fra voksne. Når barn møter gode historier bidrar dette til at barna gradvis tilegner seg fortellerkompetanse og blir i stand til å fortelle selv.

Vi vil også oppmuntre barna til å fortelle om egne opplevelser og støtte barnas egne fortellinger med konkreter/ illustrasjoner osv. Vi vil også bruke fantasi og humor og skrive ned noen av fortellingene fortalt av barna.

**Å sette ord på aktiviteter og opplevelser:**

Når det gjelder aktiviteter og opplevelser kommer vi til å fokusere på forberedelser før vi skal oppleve noe sammen. Dette vil bidra til at barna stiller forberedt til aktiviteter og innsikten barna har på forhånd gjør det lettere for dem å være språklige aktive under selve aktiviteten eller turen. Vi vil også gi barna god tid og” rom ” for å bearbeide opplevelsene sine samt sette ord på disse.

**Språk i barnas lek:**

Barn bruker ofte en mer fantasifull og kreativ kommunikasjon seg imellom enn sammen med voksne. En veksling mellom bruk av kropp, bevegelse og ord er en støtte for utviklingen av talespråket. I lek bruker barna ofte variert og komplisert tale, og leken er dermed en viktig arena for språkutvikling og språklæring. Vi er her spesielt oppmerksom på ulike typer lek som krever ulik grad av verbalspråklig kommunikasjon. Ulike krav i parallellek, samspillslek og i rollelek. Vi er bevisste på hvem som er språklige aktive i leken og hvem som er mer passive.

**Bøker og lesing:**

I arbeid med bøker har vi fokus på samtaler, høytlesing, lydbøker osv. Vi vil jobbe for at bøkene skal bli barnas følges venn, ved at barna leser bøkene flere ganger. De kan” lese” alene, sammen med andre barn eller sammen med en voksen. Et



mål er også at barna skal fabulere og skape sine egne tekster med boka som inspirasjon. Vi kommer også til å ha stort fokus på at bøkene er innen rekkevidde og at barna skal få tilgang til et bredt utvalg av bøker i barnehagen.

”Det beste med en bok er ikke de tankene den inneholder, men de tankene den skaper”.

**Ord og begreper:**

Å arbeide med ord og begreper er en naturlig del av en barnehage hverdag. Barn tilegner seg gradvis nye ord og deres betydning og tar dem opp i språket sitt. Vi kommer til å visualisere nye ord ved hjelp av gjenstander, bilder, stemme, mimikk, tegn og kroppsspråk for å gjøre det tydelig for barna hvilket innhold ordene har.

I årsplanen vil det fremkomme litt mer detaljerte planer for de ulike områdene innenfor språk som det vil bli jobbet med til enhver tid.

**Tilknytning og trygghetssirkelen.**

For et lite barn kommer trygghet foran alt. Menneskebarnet kommer til verden med et innebygget og automatisk” program” for å søke om trygghet og beskyttelse. Et lite barn søker inntil mamma eller pappa når alt er nytt og ukjent. Dette kalles tilknytning, den medfødte evnen til å søke og holde seg i nærheten av en eller noen få voksne, og på den måten sikre sin egen trygghet og overlevelse.

Barnets hjerne kan betraktes som en lampe og tilknytning er at kontakten settes i. Om vi holder oss til denne ”lampemetaforen”, innebærer barnehagestart at kontakten , den primære tilknytningen til foreldrene, trekkes ut ved avlevering om morgenen og settes inn igjen ved henting kanskje 7-8 timer senere. For at barna fremdeles skal kunne oppleve en trygghet så må noen andre rett og slett sette i kontakten til lampen. Barna må få ”lade” hos en sekundær tilknytningsperson i barnehagen. ”Sekundær” betyr ikke i denne sammenheng mindreverdig. Det betyr bare at tilknytningen til voksne i barnehagen kommer litt lenger ned i barnets tilknytningshierarki enn tilknytningen til foreldrene. Dere foreldre er nummer 1, og voksne i barnehagen er nummer 2. Når nummer 1 ikke er tilgjengelig, blir det av aller største betydning å ha en meget god nummer 2 tilgjengelig.

Dette er hovedgrunnen til at vi jobber med tilknytning i barnehagen. Alle barna får sin egen tilknytningsperson. Denne tilknytningspersonen skal være større, sterkere, klokere og god. Når det er mulig skal de følge barnas behov og når det er nødvendig skal de ta tak og lede.



For å få til dette på en best mulig måte skal personalet skoleres i arbeidet med COS (circle of security), Trygghetssirkelen. Inneværende barnehageår har vi hatt en ekstern foreleser som har forelest om COS på et foreldremøte.

**Helsefremmende barnehage.**

Barnehagen skal ha en helsefremmende og forebyggende funksjon og bidra til å utjevne sosiale forskjeller. Barnas fysiske og psykiske helse skal fremmes i barnehagen. Barnehagen skal bidra til trivsel, livsglede, mestring og følelse av egenverd og forebygge krenkelser og mobbing. Barna skal få støtte i å mestre motgang, håndtere utfordringer og bli kjent med egne og andres følelser. Barna skal ha mulighet til ro, hvile og avslapping i løpet av barnehagedagen. Vi skal også være en arena for daglig fysisk aktivitet og fremme barnas bevegelsesglede og motoriske utvikling. Måltider og matlaging i barnehagen skal gi barna et grunnlag for å utvikle matglede og sunne helsevaner. Barnehageåret 2020-2022 har barnehagen arbeidet for å bli en helsefremmende barnehage og våren 2022 sendte vi inn en søknad til Østfoldhelsa for å bli sertifisert som en helsefremmende barnehage.

**Lek og Barnehagens verdigrunnlag**

Rammeplanen for barnehager legger stor vekt på barnehagens verdigrunnlag. Vårt verdigrunnlag skal formidles, praktiseres og oppleves i alle deler av vårt pedagogiske arbeid. Barndommen har egenverdi, og barnehagen skal ha en helhetlig tilnærming til barnas utvikling. Vi skal møte barnas behov for trygghet, tilhørighet og sikre at barna får ta del i og medvirke i fellesskapet. Barnehagen skal være med og bidra til å fremme demokrati, mangfold og gjensidig respekt. I tillegg skal vi jobbe med likestilling og bærekraftig utvikling. Dette er mange” store” ord som alle sier noe om vårt menneskesyn og vårt syn på barn og barndom. Vi jobber kontinuerlig med å utfordre og utvikle oss i forhold til vårt ståsted på alle disse områdene. Vi jobber med å få en felles forståelse og respekt for alle barn og valg som tas av alle familiene som er knyttet til barnehagen.



Vi skal bygge på verdigrunnlaget som er fastsatt i barnehageloven og internasjonale konvensjoner som Norge har sluttet seg til, slik som f.eks. FNs konvensjon om barns rettigheter.

***FN `s konvensjon om barns rettigheter og lek.***

I FNs artikkel nr. 31 Barns rett til å leke, defineres lek som en aktivitet som er satt i gang, styrt og strukturert av barnet selv.

Lek er først og fremst knyttet til lyst og glede. Å kjenne på positive følelser som trivsel, velvære, fryd, entusiasme, nysgjerrighet og utfordring er psykisk helsefremmende i seg selv og sentrale innholdskomponenter i det man anser som et godt liv. Lek utløser vekst av hjernens nerveceller og skaper mengder av forbindelseslinjer mellom nervecellene slik at nervecellene blir raskere og mer presise.

Lek trenger rom og tid. Vi fokuserer derfor på å skape gode grunnstrukturer med dagsrytme som gir rom for god plass og god tid for lek. Vi verner om leken og tilrettelegger det fysiske miljøet hvor kunnskapen om lek skal gjenspeiles. Vi strukturerer rom, leker og materialer slik at det inviterer til lek. Vi gjør materiell synlig og i ulike kombinasjoner. I barnas lekemiljø bruker vi fleksible lekemateriell for å stimulere til kreativitet. Vi har **grunnmateriell** (kasser, kuber, kabeltromler, planker, papprør, stoff osv.), **supplerende materiell** (korker, melkebrett, blikkbokser, plastflasker osv.), **definerte leker** (biler, tog, spill, puslespill, Lego, duplo, perler, magneter, dyr osv.), **autentiske leker** (småmøbler, kjøkkenredskaper, kaffeservice, utkledningstøy, briller, vesker osv.).

**Danning gjennom omsorg, lek og læring.**

I barnehagen er gjensidig samhandlingsprosesser med barn og voksne i lek og læring og hensynet til hverandre forutsetninger for barnets danning. Danning er en livslang prosess som blant annet handler om å utvikle evne til å reflektere over egne handlinger og væremåter.

Oppdragelse blir ofte sett på som en handling hvor voksne påvirker barn mot bestemte mål. Barn blir sett på som passive mottakere av andres kunnskaper og holdninger. Danning handler mer om at barnet bevisstgjøres ved å reflektere over erfaringer. Danning innebærer å kunne tenke selv, på selvstendig grunnlag å søke kunnskap, reflektere og være nysgjerrig.



Målet med danning er at barnet skal oppleve seg deltagende, selvstendig og ansvarlig. Målet med oppdragelse er at barnet skal tilpasse seg og bli lydig.

**Vennskap og fellesskap.**

Sosial kompetanse er en forutsetning for å fungere godt sammen med andre og omfatter ferdigheter, kunnskaper og holdninger som utvikles gjennom sosialt samspill. I barnehagen skal barna få oppleve å være i et positivt samspill med barn og voksne og få en følelse av at de er betydningsfulle. Barna skal støttes samtidig som de skal få hjelp til å mestre balansen mellom å ivareta egne behov og det å ta hensyn til andres behov.

**Fagområder**

Vi er pålagt å jobbe innenfor 7 fagområder. Disse fagområdene er:

* Kommunikasjon, språk og tekst
* Kropp, bevegelse, mat og helse
* Kunst, kultur og kreativitet
* Natur, miljø og teknologi
* Etikk, religion og filosofi
* Nærmiljø og samfunn
* Antall, rom og form

Disse fagområdene skal trekkes inn i alle våre prosjektarbeid. Vi kommer til å bruke prosjektene som en lærings – undrings og lekearena, hvor vi hele tiden vil trekke inn de ulike fagområdene. Hvert av fagområdene dekker et vidt læringsfelt. Flere av

områdene vil ofte være representert samtidig i prosjekter, og i forbindelse med hverdagsaktiviteter og turer i nærmiljø. For hvert fagområde er det i rammeplanen for barnehager formulert mål for å fremme barns utvikling og læring i tillegg til at personalets ansvar presiseres. I slutten av hver mnd. så vil dere få en pedagogisk dokumentasjon hvor dere kan lese mer om de ulike fagområdene.



**Fagområder på Frøy**

På Frøy, som er vår småbarnsavdeling (1-3 år) så er hovedfokus knyttet til fagområdene kropp, bevegelse, mat og helse samt fagområdet språk, tekst og kommunikasjon. Avdelingen vil bære preg av dette både i forhold til pedagogisk tilrettelegging og i forhold til innredning, stor gulvplass, sklie, husker, ribbevegg og store rom.

Små barn er kroppslige aktive, og de utrykker seg mye gjennom kroppen. Gjennom kroppslig aktivitet lærer barn verden og seg selv å kjenne.

**Kropp, bevegelse, mat og helse**

Gjennom fagområdet **kropp, bevegelse, mat og helse** skaffer barnet seg erfaringer, ferdigheter og kunnskaper på mange områder. Barns kontakt med andre barn starter ofte med kroppslige signaler og aktiviteter. Det å bruke variert fysisk aktivitet både inne og ute er av stor betydning for utvikling av motoriske ferdigheter og kroppsbeherskelse. Vi kommer til å bruke skogen og nærmiljøet rundt oss, og det motoriske rommet inne som skal være med på å gi barna motoriske utfordringer og mestringsfølelse. Gjennom medvirkning i mat- og måltidsaktiviteter skal barna motiveres til å spise sunn mat og få grunnleggende forståelse for hvordan sunn mat kan bidra til god helse.

**Kommunikasjon, språk og tekst**

Gjennom fagområdet **kommunikasjon, språk og tekst** er både den nonverbale og den verbale kommunikasjonen viktig for å utvikle et godt muntlig språk. Å samtale om opplevelser, tanker og følelser er nødvendig for utvikling av et rikt språk. I barnehagehverdagen på 1-3 års avdeling legger vi til rette for at barna skal få glede av sang, høytlesning og fortellinger/ eventyr. På Frøy preges hverdagen av barns kommunikasjon via den non-verbale formen.

Barna kommuniserer både via smil, mimikk, gråt og bevegelser. Kommunikasjonen strekker seg fra lek med stemmen og lyder og til imitasjon av lyder frem til kommunikasjon via enkelt ord. Forståelsen av enkeltord kommer som regel før bruken av dem og variasjonene i talespråklige ferdigheter er store i denne alderen.



**Fagområder på Balder**

På Balder som er vår 3-4 års avdeling vil hovedfokus være knyttet mot fagområdene natur, miljø og teknologi samt nærmiljø og samfunn. Fagområdene skal gjennomsyre alt som foregår på avdelingen både i forhold til innredning, tilrettelegging av aktiviteter osv.

**Natur, miljø og teknologi**

Naturen har utfordringer for alle, og gir et mangfold av muligheter. 3-4 åringene elsker å bruke kroppen, og er avhengige av informasjon via så mange sanser som mulig. Berøring og bevegelse er viktig. Gjennom fagområdet **natur, miljø og teknologi** ønsker vi å gi rom for opplevelser som stimulerer, utfordrer og bevisstgjør barna.

Gleden ved å være ute i naturen, bevisstgjøring når det gjelder å ta vare på miljøet, og utfordringer i forhold til kropp og bevegelse. De ulike årstidene gir muligheter for eksperimentering, og vi vil tilrettelegge for en forskende tilnærming til det både barn og voksne undrer seg over.

**Nærmiljø og samfunn**

Gjennom fagområdet **nærmiljø og samfunn**, ønsker vi å gjøre barna mer kjent i sitt eget nærmiljø rundt barnehagen, og også gjøre barna bevisst på at barnehagen er en del av området der de bor. Små barn er ikke så opptatt av å gå langt, og har gjerne et mikroperspektiv hvor det å saumfare bakken rundt seg og finne ut hva som skjuler seg under neste busk, er det som motiverer dem.

Rundt barnehagen har vi imidlertid et spennende skogsområde, kort vei til skole, eldresenter, butikk og flere av barna bor også i nærheten av barnehagen. Vi har derfor en fin mulighet til å jobbe konkret med dette, og dermed gi barna mer kjennskap og økt trygghet i forhold til sitt eget nærmiljø.



**Fagområder på Odin**

 Odin som er gruppa for de eldste barna (4-5 år) skal hovedfokus være på fagområdene kunst, kultur og kreativitet samt antall, rom og form. Avdelingen har bl.a. en språkkrok, mattekrok og en lesekrok. Disse krokene endres i perioder utfra hvordan lekemiljøet ellers på avdelingen utvikler seg.

**Kunst, kultur og kreativitet**

Det er viktig at barna får brukt sine kreative sanser, og det å være sammen om kulturelle opplevelser og å gjøre noe eller skape noe felles, bidrar til samhørighet.

I barnehagen vil vi legge til rette for et skapende miljø der barna skal få muligheten til å uttrykke seg gjennom bl.a. billedkunst, kunsthåndverk, musikk, dans, drama og litteratur.

Vi har laget til en formingskrok der alt av materiale er tilgjengelig for barna slik at de selv kan være med under hele prosessen. Dette vil gi barna et helhetlig perspektiv på hvordan det er å skape noe fra begynnelse til slutt, der vi retter søkelyset på selve prosessen ved det å skape noe.

Videre er dette også en fin selvstendighetstrening for de eldste barna våre.

**Antall, rom og form**

Barn er tidlig opptatt av tall og telling. I de dagligdagse situasjonene i hverdagen og gjennom lek oppmuntrer vi barns egen utforsking og legger til rette for tidlig og god stimulering i forhold til sammenligninger, sorteringer, plasseringer, former, mønster, måling, tall, telling o.l.

Måleenheter, matematiske spill og leker har vi valgt å ha lett tilgjengelig for de eldste barna, der de kan ha et eget sted og utforske og fundere over matematikkens mange gåter. For å synliggjøre dette for barna har vi ulike plakater på veggen med bl.a. tallrekker.



I tillegg til dette skal alle våre 3 avdelinger ha søkelys på fagområdene kommunikasjon, språk og tekst samt etikk, religion og filosofi. Vi anser disse fagområdene som så grunnleggende og elementære at alle avdelingene skal ha søkelys på disse til enhver tid.

**Etikk, religion og filosofi.**

Etikk, religion og filosofi er med på å forme måter å oppfatte verden og mennesker på, og preger verdier og holdninger. Religion og livssyn legger grunnlaget for etiske normer. Kristen tro og tradisjon har sammen med humanistiske verdier gjennom århundrer preget norsk og europeisk kultur. Gjennom dette fagområdet skal barnehagen gi barna erfaringer i grunnleggende spørsmål som er vesentlige, gi form og ro til undring og tenkning, samtaler og fortellinger. Utvikle toleranse, respekt og få innsikt i kristne grunnverdier og kjennskap til tradisjoner knyttet til høytider og religioner.

Mer detaljert i forhold til fagområder kommer via årsplan og månedsevaluering osv.

**Overgang barnehage- skole/ SFO.**

Barnehager skal i samarbeid med skolen legge til rette for barns overgang fra barnehage til første klasse og eventuelt skolefritidsordning. Planer for barns overgang fra barnehage til skole er nedfelt i en egen prosedyrebeskrivelse for Sarpsborg kommune. Denne planen er alle barnehager og skoler/ SFO pålagt og følge. Målet med denne prosedyrebeskrivelsen er at alle barnehager- skoler i kommunen skal ha en noenlunde lik” mal” og arbeide etter. De ulike skoler skal ha like mange vårdager, bli kjent dager, innskriving på samme dag, like overføringsskjemaer som er utfylt av foreldre og barnehage osv. Disse tiltakene skal være med på å gjøre overgangen for barna så smidig som mulig.

Tuneskipet barnehage samarbeider til enhver tid med de aktuelle skoler og SFO i Sarpsborg kommune som vi skal” overlevere” barn til.

Det skal avholdes et eget foreldremøte for” Katteklubbarna”.



**Overgang innad på huset.**

Når det gjelder overganger innad på huset så starter vi i april med besøk på” ny” avdeling, og da gjerne med et frokostbesøk. Vi ser at dette er veldig” stas” og barna gleder seg til å begynne på ny avdeling og” føler seg store”. Vi sørger alltid for at det er flere barn som går over /bytter avdeling samtidig slik at de har med seg en kjent lekekamerat over. I barnehagen hos oss har vi mange fellesaktiviteter, og barn og voksne kjenner hverandre godt. Vi har fellessamlinger i Valhall, leker sammen i Valhall og ute, og besøker hverandre i hverdagen. På denne måten blir ikke overgangen innad så store.

Vi har gode erfaringer med å ha” prøvedager/ besøksdag” i april/ mai. Denne dagen er barna på den avdelingen de skal gå på fra høsten av, altså en hel prøvedag. Vi lager en oversikt med bilder av alle barna

som henger oppe fra april – august. Her har alle barna mulighet til å se på denne plakaten som viser hvem som skal gå sammen på avdelingen til høsten. Vi har et eget internt årshjul for overganger og tilvenning av nye barn hos oss.

Hvem som er tilknytningsperson for hvilke barn fremkommer i våre årsplaner og skriv fra avdelingen.

**Progresjonsbegrepet**

Progresjon i barnehagen innebærer at alle barna skal utvikle seg, lære og oppleve fremgang. Alle barna skal kunne oppleve progresjon i barnehagens innhold, og barnehagen skal legge til rette for at barn i alle aldersgrupper får varierte leke-, og læringsmuligheter. Barna skal få utfordringer tilpasset sine erfaringer, interesser, kunnskaper og ferdigheter. Av denne grunn har vi valgt å organisere vår avdelingsinndeling etter alder. Alle våre barn skal i utgangspunktet gå på alle våre avdelinger i løpet av barnehagetiden sin.

Ved å jobbe prosjektbasert og med barns medvirkning får vi i stor grad tilrettelagt gode muligheter for progresjon. Vår gruppeinndeling innad på hver avdeling er også av stor betydning for å få en progresjon.



**Digitale verktøy**

Når det gjelder barnehagens digitale praksis så har vi valgt å bruke den med ”omhu” hvor den på ingen måte dominerer hverdagen. Likevel skal barna få en begynnende etisk forståelse knyttet til digitale medier. Hos oss er vår digitale praksis et supplerende metodevalg. Vi bruker det med omhu og ikke isolert sett. Vi bruker det som et supplement både i prosjektarbeid og for å skape undring og nysgjerrighet. Vi kan også bruke det i etterkant av bøker for å finne ut av spørsmål og undringer som har oppstått underveis. På Balder og Odin har vi en Ipad med noen få oppgaver/spill. På Odin har vi også en smartboard.

**Samarbeid med barnas hjem.**

Barnehagen skal bistå hjemmene i deres omsorgs- og oppdrageroppgaver, og på den måten skape et godt grunnlag for barnas utvikling, livslang læring og aktive deltakelse i et demokratisk samfunn. (sitat barnehageloven paragraf 2).

For å sikre samarbeidet med barnas hjem, skal hver barnehage ha et foreldreråd og et samarbeidsutvalg. Det er foreldrene som har ansvaret for barns oppdragelse. Dette prinsippet er nedfelt i barnekonvensjonen og barneloven. Barnehagen representerer et kompletterende miljø i forhold til hjemmet. Barnehagen har hovedansvar for samarbeidet og barnehagen må ta initiativ til samarbeidet. Foreldre og personalet har ulike roller, men er likeverdige i et samarbeid for barns utvikling og trivsel.

Det er viktig å merke seg forskjellen mellom begrepene **forståelse** og **samarbeid**, som dekker ulike sider ved kontakten mellom barnehagen og foreldrene. Med forståelse menes **gjensidig** respekt og anerkjennelse for hverandres ansvar og oppgaver i forhold til barnet. Med samarbeid menes regelmessig kontakt der informasjon og begrunnelser utveksles. Spørsmål knyttet til barnets trivsel og utvikling samt barnehagens pedagogiske virksomhet drøftes.



Personalet må arbeide for å finne balanse mellom respekt for foreldrenes prioriteringer og å ivareta barnas rettigheter og grunnleggende fellesverdier som barnehagen er forpliktet å arbeide i forhold til. Både foreldre og personalet må forholde seg til at barnehagen har et **samfunnsmandat og verdigrunnlag som det er personalets oppgave å forvalte.**

Foreldre sikres medvirkning på barnehagens samlede virksomhet gjennom deltagelse i foreldreråd og samarbeidsutvalg.

For å bli god på foreldresamarbeid diskuteres stadig personalets holdninger som igjen er et uttrykk for et menneskesyn. På denne måten gjør vi arbeidsplassen til en læringsarena både for barn, personalet og for foreldre.

I tillegg til foreldremøte 1-2 ganger pr. år avvikles det et årsmøte/generalforsamling 1 g. pr. år. Det avvikles minst 2 møter i SU samt 5-6 møter i eierstyret. Alle foreldre får også tilbud om minst en foreldresamtale med en pedagog i løpet av barnehageåret.

Ellers inviteres alle foreldre årlig til høstsuppe, Lucia sammenkomst, basar, vinterdag, påskefrokost, åpen dag o.l.

Den viktigste kontakten er likevel i hente og bringe situasjoner mellom foreldre og personalet knyttet til hver enkelt avdeling. Her er det viktig å utveksle informasjon slik at hverdagen blir best mulig for barnet. Ut ifra denne gjensidige informasjonen blir det en utfordring å finne balansen mellom foreldrenes ansvar og rettigheter og barnehagens ansvar og helhetsperspektiv. Dette berører spørsmål om roller, holdninger, verdier, yrkesetikk, det berører spørsmål om profesjonalitet, kunnskaper, kommunikasjon og å forholde seg til mangfold og ulike samarbeidsformer.

